કોંગ્રેસની વાતોને બાજુ પર મૂકીને જોવામાં આવે તો નરેન્દ્ર મોદીની ખ્યાતિ અને લોકપ્રિયતાનું કારણ ગુજરાતમાં તેમનું પ્રદર્શન છે. તેમના શાસનમાં ગુજરાતે કરેલી પ્રગતિની વાત મોટા મોટા અર્થશાસ્ત્રીઓ પણ સ્વીકારી રહ્યા છે. ન્યુજ મેગેઝિન ઇકોનોમિસ્ટ લખે છે કે "ગુજરાતમાં એક સાથે પ્રગતિ અને વિકાસના અનેક કાર્યો થઇ રહ્યા છે તેવું ભારતમાં ખૂબ ઓછા પ્રમાણમાં જોવા મળે છે." ભારતની કુલ વસતીનો 5 ટકા હિસ્સો ધરાવતા ગુજરાતનો ઓદ્યોગિક આઉટપુટમાં 16 ટકા હિસ્સો છે. જ્યારે નિકાસમાં તે 22 ટકા હિસ્સો ધરાવે છે. છેલ્લા 10 વર્ષમાં ગુજરાતમાં વિકાસનો દર બમણો થઇ ગયો છે. ભારતમાં સરેરાશ કૃષિ વિકાસ દર 3 ટકાની આસપાસ ઝોલા ખાય છે ત્યારે ગુજરાતમાં કૃષિ વિકાસ દર 10 ટકાને પાર કરી ગયો છે. નરેન્દ્ર મોદીએ પોતાના શાસનમાં ગુજરાતમાં ઇન્પ્રાસ્ટ્રક્ચરને મજબૂત બનાવવામાં કોઇ કસર છોડી નથી. ગુજરાતમાં વીજળીની સતત ઉપલબ્ધતાએ ઔદ્યોગિક વિકાસને બળ પૂરું પાડ્યું છે.